**Összefoglaló**

**a Nemzeti Gazdasági és Társadalmi Tanács 2015. december 18-án,   
az Emberi Erőforrások Minisztériuma (1051 Budapest, Arany János utca 6-8.)  
8. emeleti tanácstermében tartott plenáris üléséről**

**Palkovics Imre** (Munkavállalói Oldal) **soros elnök** köszöntötte a jelenlévőket.

**Martényi Árpád** (Civil Oldal) napirend előtt megemlékezett a Civil Oldal 2015. szeptember 10-én elhunyt tagjáról, Apró Antal Zoltánról.

1. **A napirend elfogadása**

A napirend tervezete a következő volt:

Napirend előtt tárgyalandó:

1. A napirend elfogadása

Tervezett napirend:

1. Konzultáció a 2016. évi minimálbérről és garantált bérminimumról
2. Konzultáció a migráció társadalmi és gazdasági hatásairól
3. Egyebek

A levezető elnök szavazásra bocsátotta a napirendi pontokat. Az Oldalak egyhangú szavazata alapján a 2015. december 18-i NGTT plenáris ülésen a tervezetben szereplő 2. és 4. napirendi pontok kerültek napirendre, azzal a kitétellel, hogy a 3. pontban szereplő téma (Konzultáció a migráció társadalmi és gazdasági hatásairól) megtárgyalására az NGTT következő plenáris ülésén kerül majd sor.

1. **Konzultáció a 2016. évi minimálbérről és garantált bérminimumról**

**Dr. Rákossy Balázs**, a Nemzetgazdasági Minisztérium európai uniós források felhasználásáért felelős államtitkára elmondta, hogy A munka törvénykönyvéről szóló 2012. évi I. törvény 153. § (1) bekezdésében foglaltak szerint a kormányt konzultációs kötelezettség terheli a Nemzeti Gazdasági és Társadalmi Tanácsban, mielőtt rendeletben megállapítja a kötelező legkisebb munkabér és a garantált bérminimum összegét, valamint annak hatályát. A kormány a napirend tárgyalásával e törvényi kötelezettségének tesz eleget. A munka törvénykönyve 2012 óta azt is előírja, hogy a minimálbér összegét naptári évenként kell felülvizsgálni.

A napirendi pont témakörében a Kormány minden évben előzetes egyeztetést folytat a minimálbér emelésével leginkább érintett szakszervezetekkel és munkaadói érdekképviseletekkel együtt. A szakszervezetek javaslatát elfogadva, a Kormány 2015-ben nemcsak a Versenyszféra és a Kormány Állandó Konzultációs Fórumának (VKF) Monitoring Bizottságában, hanem az Országos Közszolgálati Érdekegyeztető Tanácsban is megvitatta a minimálbér és a garantált bérminimum 2016. évi emelésének a lehetőségeit. Az Állandó Konzultációs Fórumban 2015 novemberének elején kezdődtek el az egyeztetések, és összesen hat alkalommal találkoztak a felek. A résztvevőket végig a megállapodás szándéka vezette. A munkáltatók a kezdetektől hajlandóságot mutattak a tervezett 1,6 %-os infláció körüli emelésre, amit a tárgyalások folyamán 3%-ra, majd a végső szakaszban 4,8 %-ra emeltek.

A szakszervezetek – a nettó minimálbérnek a létminimumhoz történő erőteljes felzárkóztatását szem előtt tartva – 9 %-os minimálbér-, illetve 13 %-os garantált bérminimum-emelést tartottak indokoltnak, egy többéves felzárkózási folyamat részeként.

A munkavállalói érdekképviseletek az utolsó tárgyalási fordulóban az ajánlatukat 6,7 %-os minimálbér-emelésre és 7,4 %-os garantált bérminimum-emelésre mérsékelték. Az álláspontok azonban tovább nem közeledtek, így a VKF-ben megállapodás végül nem jött létre.

A munkáltatói 110.000.- forintos minimálbér és 128.000.- forintos garantált bérminimum-javaslatok esetében bruttóban az emelés mértéke megközelíti az 5 %-ot, amely az 1 százalékpontos személyi jövedelemadó-csökkentés következtében 6,5 % körüli nettó növekedést jelent, és az 1,6 %-ra előre jelzett inflációval számolva a reálnövekedés így megközelíti az 5 %-ot. A szakszervezeti 112.000.- forintos, illetve 131.000.- forintos végső javaslat differenciált emelést tartalmaz. Ez a minimálbér esetében bruttó 6,7 %-os, nettóban 8,3 %-os és reálszámításban 6,6 %-os növekedést biztosít. A garantált bérminimum növekedése mindezeket a mértékeket további 0,7 százalékponttal haladja meg. A kormány prognózisa szerint a bruttó hazai termék jövőre 2,5 %-kal fog gyarapodni. Tehát ebből kitűnik, hogy az alacsony bérű munkavállalók reálpozíciói a gazdasági növekedés várható folyamatát, illetve emelkedését követve csaknem kétszeresen meghaladó mértékben javulnak már a munkaadók javaslata szerint is. A figyelemre méltó reálnövekedésre 2016-ban további igen jelentős lépés történik abban az irányban, hogy a legkisebb bérekből tisztes módon meg lehessen élni a következő évben is.

Az emelés mértékének meghatározásánál foglalkoztatási szempontokat is mérlegelni szükséges. Az előző években családi kedvezménnyel kombinált egykulcsos személyi jövedelemadózásra való áttérést valósított meg a kormány, emiatt a minimálbér – főleg 2012-ben – jelentős mértékben megemelésre került. A vállalkozások alkalmazkodását segítő bérkompenzációs programok 2013-ban lezárultak, így a foglalkoztatási költségek teljes egészében 2014-ben terhelődtek a cégekre. Ezzel párhuzamosan bevezetésre kerültek a munkahelyvédelmi akció kedvezményei, amelyek közül a 25 év alatti munkavállalók és a képesítést nem igénylő munkakörökben dolgozók után érvényesíthető adókedvezmények célzott módon csökkentik a minimálbéresek foglalkoztatási költségeit. Emellett a gazdaság bővülése, a termelékenység emelkedése is mérsékli a minimálbér emelésének esetleges kedvezőtlen foglalkoztatási hatásait.

A kormány arra kéri a tárgyaló feleket, hogy tegyenek még egy kísérletet a megállapodás létrehozására. Az előzetesen folytatott egyeztetések alapján erre a megbeszélésre 2015. december 21-én kerül sor. Megállapodás hiányában a kormány feladata a 2016. évi minimálbér és a garantált bérminimum szintjéről való döntés.

A tervek szerint a két kötelező bérminimum növelése a vállalkozási szférában 800 – 850 ezer fő, a közszférában 180 – 190 ezer fő, a nonprofit szférában pedig megközelítőleg 17 – 18 ezer fő, így mindösszesen 1 millió – 1 millió 60 ezer fő alacsony keresetű munkavállaló alapbérének kötelező emelését vonja maga után. Ezen belül több mint kétszer annyi ember bére egyezik meg a garantált bérminimummal, mint a minimálbérrel. Az érintettség a vállalkozási szférában a legnagyobb, ahol minden harmadik munkavállaló bérét emelni kell az intézkedés következtében. Az átlagosnál is lényegesen magasabb az érintettség az elmaradottabb térségekben, a kisebb vállalkozásoknál, és az ágazati metszetet nézve az élelmiszeriparban, a textil-, a ruha- és bőriparban, az építőiparban, a kiskereskedelemben, a vendéglátás, a szálláshely-szolgáltatás területén. A közszférában a szociális ellátás a leginkább érintett ágazat.

**Dr. Simon Attila István**, a Nemzetgazdasági Minisztérium munkaerőpiacért felelős helyettes államtitkára nem kívánt hozzászólni az előterjesztéshez.

**Az oldalak álláspontjai:**

Az **Egyházi Oldal** üdvözölte, hogy míg 2015-ben az emelés 3,4 %-os volt, addig a 2016-ra tervezett emelés ezt az arányt meghaladja. Az Oldal fontosnak tartja a szakszervezetek azon állásfoglalását, hogy minden erőfeszítést meg kell tenni annak érdekében, hogy a KSH által meghatározott létminimumhoz minél hamarabb fel tudjon zárkózni a minimálbér és a garantált bérminimum. Az Oldal köszönetét fejezte ki azoknak, akik az Oldalak részéről részt vettek abban, hogy minél inkább közeledjenek az álláspontok.

A **Gazdaság Képviselői Oldal** elmondta, hogy az elmúlt 25 évben a bértárgyalások megállapodással fejeződtek be. 2015-ben fordult elő először, hogy a felek nem tudtak megállapodni. Ezért vették a felek örömmel azt, hogy bár a 2015. december 16-i kormányülésen a Kormány a törvényben biztosított jogkörében eljárva megállapíthatta volna a minimálbér és a szakmunkás bérminimum mértékét 2016. január 1-jétől, azonban e helyett a Kormány kezdeményezte a feleknél egy újabb tárgyalás megtartását.

Az Oldal elmondta, hogy a 2017-re vonatkozó állami költségvetés már 2016 tavaszán tárgyalásra fog kerülni a Parlamentben, így ennek következtében és ehhez kapcsolódóan a felek megállapodtak arról, hogy a 2017-re vonatkozó bértárgyalásokat 2016. január vége körül el fogják kezdeni. Ilyen helyzetre még sosem volt példa.

Az Oldal szerint a gazdaság, a dolgozók, valamint az állami költségvetés szempontjából jobb lenne, ha a bérek magasabbak lennének, mivel ez egy gazdaságélénkítő folyamatot is elindítana. A Gazdaság Képviselői Oldal egy valódi háromoldalú bérmegállapodásról szóló tárgyalást javasol a 2017. évi bértárgyalások kapcsán. Az Oldal javasolta továbbá, hogy a munkahelyvédelmi akciótervhez hasonlóan az állam is vállaljon szerepet egy – esetleg az eddigieknél magasabb mértékű emelésben – olyan formában, hogy járulékok mérséklésével támogassa azt, hogy a munkáltatók több bért tudjanak a dolgozóiknak kifizetni.

Ekkor az a cél is elérhető lenne, hogy Magyarországon mind a két kötelező bérelem a létminimum mértékéhez közelítene vagy akár azt meg is haladhatná.

A **Munkavállalói Oldal** véleménye szerint a jelenlegi tárgyalások során is megszülethet a megállapodás. A VKF Monitoring Bizottságban a két oldal javaslata közel állt egymáshoz (pl. a minimálbér esetében a munkaadók 110.000.- Ft/hó, a szakszervezetek pedig 112.000.- Ft/hó javaslatot tettek. Az Oldal szerint a megoldás a két összeg között lehetne, pl. 111.000.- Ft-nál. A megállapodásra Magyarország megítélése miatt is szükség van. A megállapodás befolyásolja a munka egész világát, azon belül mind a versenyszféra, mind pedig a közszféra béreit. A közszféra esetében más jelleget öltenének a tárgyalások akkor, ha a legkisebb táblaérték lenne a minimálbér, és ez mozgatná az egész táblát. Ezzel kapcsolatosan is meg kell majd találni a megoldást.

Az Oldal szerint fontos, hogy a munkavállalók Magyarországon maradjanak, itt találják meg a megélhetésüket, az életlehetőségeiket. Jelenleg az a réteg távozik külföldre az országból, amelyiknek leginkább maradnia kellene. Az elvándorlás megakadályozásának egyik eszköze és alapja a megfelelő bér. Ezért is fontos lenne a bérekről való megállapodás.

Az Oldal arról tájékoztatta a résztvevőket, hogy a magyarországi bérhelyzet magán viseli azt a neoliberális felfogást, mely szerint a gazdaság legnagyobb gátja a magas bér. Ugyanakkor, megjelenik az a régi felfogás is, hogy a munkavállalók mindent megkapnak az államtól, és ezért dolgoznak (pl. ingyen lakás, orvos stb.). Ezen juttatások már régen megszűntek, azonban a bérek nem emelkedtek úgy, hogy abból a korábban ingyenes szolgáltatásokat ki lehetne fizetni. Az Oldal véleménye szerint ezen változtatni kell. Ennek eszköze lehetne egy 3-4 éves stratégiai rendszer kidolgozása. Ezzel összefüggésben az Oldal javasolja, hogy a tárgyalások hosszabb távot öleljenek fel és ne csak a közvetlen tárgyévre vonatkozzanak.

A **Civil Oldal** javasolta, hogy 2016-ban a minimálbér összege 111.000.- Ft, a garantált bérminimum összege pedig 130.000.- Ft legyen. Az Oldal szerint fontos, hogy a munkavállaló méltó módon meg tudjon élni a béréből, ugyanakkor, a munkáltató ki tudja fizetni a bért, és annak kifizetése ne járjon elbocsátásokkal vagy a gazdaság negatív folyamataival. Az Oldal véleménye szerint a magyar gazdaság jól teljesít, hiszen a növekedés 3 % körüli, az államháztartási hiány 3 % alatti, az infláció 0,2 %, a munkanélküliség 11,4 %-ról 6,4 %-ra csökkent, illetve, valamely régiókban munkaerőhiány alakult ki. A minimálbér nettó összege 2010 óta 25 %-kal nőtt.

Az Oldal támogatja a minimálbér emelését, mivel az jó szociálpolitikai eszköz a gyermekek megfelelő étkezéséhez, valamint hozzájárul a nyugdíjak értékének megőrzéséhez, illetve az egészségügyi ellátáshoz. Fontos figyelembe venni a családi adókedvezményt, valamint a cafetéria ellátást.

Az Oldal támogatja a Munkavállalói Oldal által felvetett, a minimálbérrel és a garantált bérminimummal kapcsolatos stratégia megalkotását.

A **Tudomány Képviselői Oldal** véleménye szerint egy nagyon jelentős vagy egyszeri minimálbér-emelés nagyon kedvezőtlen munkaerőpiaci hatásokkal járna. Az Oldal szerint egyre feszítettebb a munkaerőpiac részben a gazdasági növekedés, részben a nagyon jelentős elvándorlás következtében. Folyamatosan növekvő mértékű munkaerőhiányról számolnak be a feldolgozóipari vállalatok. A kereslethiány már az utolsó a termelést akadályozó tényezők között, az első egyértelműen és növekvő mértékben a szakképzett munkaerő iránti igény. Ez a garantált bérminimumnál jelentkező tényező. A minimálbérnél pedig a közmunka jelenik meg mint konkurencia, mint kiszorító hatás abban az értelemben, hogy az összeggel kevesebb a vele együtt járó áldozatvállalás, a munka is kevesebb. Az Oldal felhívta a figyelmet az adóék kérdésére. Az adóék Magyarországon 60 %, ami a teljes EU-n belül a legmagasabb. Az Oldal egyetért a kompromisszumos 111.000.- Ft-os minimálbér összeg javaslattal, valamint egy hosszú távú stratégia kialakításával, amelyben szerepel, hogy milyen elvek szerint akarják és képesek a felek kiszámíthatóan, előreláthatóan emelni a béreket, és amely meghatározza a bérpolitikára és az átlagbérekre vonatkozó politikát.

**Dr. Rákossy Balázs, a Nemzetgazdasági Minisztérium európai uniós források felhasználásáért felelős államtitkára válasza**

Az államtitkár válaszában elmondta, hogy az ülésen felvetett javaslatokat továbbítja a Kormány felé. A Civil Oldal által javasolt kompromisszumos megoldást a következő tanácskozás résztvevői figyelmébe ajánlotta. Kifejtette, hogy a Kormány elkötelezett azon elv érvényesítése tekintetében, hogy tisztességes munkáért tisztességes bért kell fizetni annak az irányában is, hogy a gazdasági növekedés hatásaiból minden társadalmi réteg és osztály részesülhessen. A Kormány támogatja a Magyarországon való boldogulás és érvényesülés lehetőségét és igyekszik megteremteni a feltételeit.

Az államtitkár a jelenlévőket arról tájékoztatta, hogy a költségvetési forrásokon túl az európai uniós források is lehetőségül szolgálnak a munkaerőpiaci helyzet javítására a következő években. A 12 ezer milliárd forintos rendelkezésre álló keretnek 60 %-át a Kormány gazdaságfejlesztésre fogja fordítani. A különböző érintett iparágak közül az iparfejlesztést, illetve a feldolgozóipari támogatást kiemelt célnak tekint a Kormány. A Gazdaságfejlesztési és Innovációs Operatív Program (GINOP) keretében az 5., 6. és 7. prioritástengelyen a foglalkoztatás, munkahelyteremtés keretében több mint 600 milliárd forint fog rendelkezésre állni a költségvetési források mellett arra, hogy a magyar munkavállalók helyzete javuljon.

**Dr. Simon Attila István, a Nemzetgazdasági Minisztérium munkaerőpiacért felelős helyettes államtitkára válasza**

A helyettes államtitkár elmondta, hogy az előző évek tendenciáját meghaladó minimálbér-emelkedés várható. A GINOP kapcsán elmondta, hogy minimum kétoldalú feladat a foglalkoztatás minél magasabb szintre való emelése, valamint egy tisztes megélhetést biztosító kereset biztosítása. A fiatal munkaerő határon túlra távozásával kapcsolatosan a helyettes államtitkár elmondta, hogy már futó projekt az ifjúsági garancia, ahol minden lehetséges eszközzel megpróbálja a Kormány a kiképzett munkaerő Magyarországon tartását. Az adóék vonatkozásában arra hívta fel a figyelmet, hogy mutatószámok és azoknak a tematikája nehezen fordítható, feleltethető meg a jelenlegi magyar struktúrának, melynek része munkaadói oldalon a munkahelyvédelmi akció, illetve része még a családi adókezdvezmény rendszere. Az adóék személyre szabottan mindenkinél más és más. Ezzel együtt fontos a témával való foglalkozás, azonban vannak javító, illetve torzító tényezők is, amelyeknek szükséges a figyelembe vétele.

**Az Oldalak válaszai**

Az **Egyházi Oldal** nem kívánt hozzászólni.

A **Gazdaság Képviselői Oldal** a Civil Oldal hozzászólására reagálva elmondta, hogy nem tartaná szerencsésnek, ha a munka világa, a versenyszféra és a szakszervezetek kérdéseit egy, az NGTT-ben történt megállapodás orientálná. Hangsúlyozta továbbá, hogy a minimálbér vonatkozásában a megállapodást gátló ezer forint összességében 23 milliárd Ft bértömeg. Ennek a bértömegnek és a járulékainak a tolóhatása 40-50 milliárd Ft-ot tesz ki. Az Oldal arról is tájékoztatta a résztvevőket, hogy az élőmunkaterhek Magyarországon európai szinten kiemelkedően a legmagasabbak. Az Oldal jelezte, mindent megtesz azért, hogy a bértárgyalások eredményesek legyenek. Az Oldal szerint a tárgyalás egyik peremfeltétele lehet, hogy a kormány garanciát vállal az adóékről való tárgyalásra. Az Oldal jelezte, hogy túlságosan sok ellátás van kötve a minimális bérhez.

A **Munkavállalói Oldal** nem kívánt hozzászólni.

A **Tudomány Képviselői Oldal** nem kívánt hozzászólni.

A **Civil Oldal** a Gazdaság Képviselői Oldal hozzászólására elmondta, hogy továbbra is támogatja a megállapodást, illetve, hogy A munka törvénykönyvéről szóló 2012. évi I. törvény 153. § (1) bekezdésében foglaltak szerint a kormányt konzultációs kötelezettség terheli a Nemzeti Gazdasági és Társadalmi Tanácsban.

1. **Egyebek**

Nem történt hozzászólás.

Jóváhagyta:

Palkovics Imre

soros elnök